Għaċ-ċelebrazzjoni tal-Jum Ewropew għas-Solidarjetà bejn il-Ġenerazzjonijiet, is-Segretarju Parlamentari għad-Drittijiet ta’ Persuni b’Diżabilità u Anzjanità Attiva, Justyne Caruana, flimkien mas-Segretarju Parlamentari għar-Riċerka, Innovazzjoni Żgaħżagħ u Sport, Chris Agius, għamlu żjara fl-iskola Primarja tax-Xewkija flimkien ma diversi anzjani fil-lokal. L-anzjani kellhom iċ-ċans jiltaqgħu mat-tfal waqt il-ħin tal-iskola. It-tfal minn naħa tagħhom urewhom dawk li kienu qegħdin jitgħallmu l-iskola, fosthom fuq interactive white boards u fuq il-kompjuter. L-anzjani u t-tfal imbaghad iltaqgħu fis-sala tal-iskola fejn qasmu bejniethom ikel tradizzjonali Malti u ikel modern u anke tgħallmu mill-esperjenzi ta’ xulxin. Is-Segretarju Parlamentari Caruana qalet li s-solidarjetà bejn il-ġenerazzjonijiet hija valur ewlieni tal-gvern u għalhekk huwa impenjat li joħloq opportunitajiet ġodda fejn persuni ta’ etajiet differenti jistgħu jaħdmu id f’id.